## La Generalitat oferirà el Dia sense Cotxe transporte gratuït en Metrovalencia, TRAM d’Alacant, TRAM de Castelló i Metrobús

*** Martínez Mus ha presentat la campanya ‘El transport que unix’ amb l’objectiu de destacar “el costat més humà del transport públic que, després de les inundacions, s’ha mostrat com un element fonamental per a garantir la mobilitat de milers de persones”
* Esta iniciativa s’emmarca en els actes organitzats amb motiu de la Setmana Europea de la Mobilitat**

La Generalitat se suma a la celebració de la Setmana Europea de la Mobilitat i, amb eixe motiu i segons ha anunciat el conseller de Medi Ambient, Infraestructures i Territori, Vicente Martínez Mus, el dilluns 22 de setembre amb motiu del Dia sense Cotxe els servicis de Metrovalencia, TRAM d’Alacant, TRAM de Castelló i Metrobús obriran les portes de manera gratuïta durant tota la jornada.

Al seu torn, com a part de les iniciatives previstes, la Generalitat presenta la campanya ‘El transport que unix’ que convida tots els ciutadans a utilitzar el transport públic.

Martínez Mus ha explicat que “l’objectiu és promoure durant tot l’any, i no únicament esta setmana, hàbits de mobilitat per a tota la societat i recordar que el transport públic és un mitjà fonamental a l’hora de facilitar els desplaçaments urbans i interurbans”.

‘El transport que unix’ se suma a la campanya que llança la Unió Europea, amb el lema ‘Mobilitat per a totes les persones’, i incidix en el costat més humà del transport públic després que durant els últims mesos servicis hagen estat interromputs en determinades zones per les riuades.

Martínez Mus ha explicat que “les inundacions del passat 29 d’octubre han deixat palesa la importància que té garantir la mobilitat a través del transport públic com a element vertebrador i d’unió entre persones”.

“Enguany, cal tindre en compte que els efectes de l’aigua i el temporal en la província de València han suposat també un abans i un després per a la mobilitat. No ha sigut una recuperació convencional, sinó un procés d’emergència però que, gràcies a l’esforç realitzat, ha permés recuperar en un temps rècord un sistema de desplaçaments en molts casos millorat, resilient i més integrat en el seu entorn”, ha assenyalat el conseller.

**Afavorir l’ús del transport públic**

Martínez Mus ha destacat també que “amb la finalitat d’afavorir l’ús del transport públic, la Generalitat manté la gratuïtat per als menors de 14 anys en els transports autonòmics, així com per als residents en els municipis més afectats per les inundacions del passat mes d’octubre”.

Per a la resta dels usuaris s’oferix una reducció general del 40 % en els preus d’abonaments i títols multiviatge, mentres que la població menor de 31 anys pot continuar accedint a bonificacions de fins al 50 % en els títols mensuals, gràcies a la targeta Móbilis 30.

Fecha: 15/09/2025